КIуэкIуэ Юрий: Наркотикхэр мылъку хэкIыпIэ зыщIа зы щIэпхъаджащIэ гуп къыщIэбгъэщмэ нэхъыфIщ, зыри къызэрымыкI къэпщытэныгъэу минхэр ебгъэкIуэкI нэхърэ
Наркотикхэм япэщIэтынымкIэ республикэ комиссэм мы гъэм и иужьрей зэIущIэр иригъэкIуэкIащ КъБР-м и Iэтащхьэ КIуэкIуэ Ю. А. Абы хэтащ федеральнэ инспектор Глушенкэ В. В., КъБР-м и Парламентым и УнафэщI Егоровэ Т. Б., КъБР-м и Правительствэм и УнафэщI Мусуков А. ТI., суд, хабзэхъумэ IэнатIэхэм я унафэщIхэр.
КъБР-м и Правительствэм и УнафэщIым и къуэдзэ — КъБР-м узыншагъэр хъумэнымкIэ и министр Шэт И. М., къэрал кIуэцI IуэхухэмкIэ министру КъБР-м щыIэ Ромашкин И. К., УФ-м Наркотикхэр зэрызэблагъэкIым кIэлъыплъынымкIэ и федеральнэ къулыкъущIапIэм и Управленэу КъБР-м и унафэщI Сокъур О. Хь. сымэ ящIа докладхэм едэIуа нэужь КъБР-м и Iэтащхьэм жиIащ наркотикхэм япэщIэтыным теухуауэ ведомствэхэм ирагъэкIуэкI лэжьыгъэр нэхъ тэмэму зэгъэуIун, наркотикхэм я лъэныкъуэкIэ щыIэ щытыкIэр егъэфIэкIуэным хухах ахъшэр сэбэп пылъу къызэрагъэсэбэпым кIэлъыплъын зэ-рыхуейр. Мы гугъуехьым къегъэув, жиIащ республикэм и унафэщIым, зыхуэфащэ министерствэхэмрэ ведомствэхэмрэ я лэжьыгъэр зэпэлъытауэ ирагъэкIуэкIын хуейуэ. Къэбэрдей-Балъкъэрым и дежкIэ иIэ мыхьэнэр къэлъытауэ, наркотикхэр зэрызэблагъэкIым теухуа бжыгъэхэм зыдемыгъэхьэхауэ, щытыкIэ тэмэм зэтегъэувэжыным къарууэ щыIэр ехьэлIапхъэщ. «Наркотикхэр мылъку хэкIыпIэ зыщIа зы щIэпхъаджащIэ гуп къыщIэбгъэщмэ нэхъыфIщ, зыри къызэрымыкI къэпщытэныгъэу минхэр ебгъэкIуэкI нэхърэ», — жиIащ КIуэкIуэ Юрий.
ЗэIущIэм хэтахэм адэкIэ елэжьыжын папщIэ къащтащ 2016 гъэм террорым пэщIэтынымкIэ комиссэм зэфIигъэкIынухэм я планыр.
КъБР-м и Iэтащхьэмрэ Правительствэмрэ я пресс-IуэхущIапIэ.
